**Монгол Улсын Их Хурлын 2008 оны хаврын ээлжит чуулганы Хууль зүйн байнгын хорооны 04 дүгээр сарын 10-ны өдөр (Пүрэв гараг)-ийн хуралдаан 15 цаг 40 минутад Төрийн ордны "В" танхимд эхлэв.**

Байнгын хорооны дарга, УИХ-ын гишүүн Ц.Шаравдорж ирц, хэлэлцэх асуудлыг танилцуулж, хуралдааныг даргалав.

**Хуралдаанд ирвэл зохих 20 гишүүнээс 13 гишүүн ирж, 65.0 хувийн ирцтэй байв.**

**Чөлөөтэй:** Б.Бат-Эрдэнэ, Н.Баяртсайхан, Ц.Жаргал, Н.Энхболд, Ц.Мөнх-Оргил

**Өвчтэй:** У.Хүрэлсүх

***Тасалсан:*** Д.Одбаяр

**Хэлэлцэх асуудал:**

**Эрүүгийн хуульд нэмэлт, өөрчлөлт оруулах тухай хуульд  өөрчлөлт оруулах тухай хуулийн төсөл /Хэлэлцэх эсэх/**

Хэлэлцэж буй асуудалтай холбогдуулан  УИХ-ын Тамгын газрын Ерөнхий нарийн бичгийн дарга Н.Лувсанжав, ахлах зөвлөх Н.Цогтсайхан, Хууль зүйн байнгын хорооны референт Б.Баасандорж, Э.Ганболд нарын бүрэлдэхүүнтэй ажлын хэсэг байлцав.

Уг асуудалтай холбогдуулан Улсын Их Хурлын гишүүн  Ц.Нямдорж, Б.Батбаатар нарын асуусан асуултад, Улсын Их Хурлын гишүүн Ц.Шаравдорж хариулав.

Улсын Их Хурлын гишүүн Р.Гончигдорж,  С.Баярцогт, Ц.Нямдорж, Д.Лүндээжанцан нар санал хэлэв.

**Ц.Шаравдорж**: Эрүүгийн хуульд нэмэлт өөрчлөлт оруулах тухай хуульд өөрчлөлт оруулах тухай хуулийн төслийг хэлэлцье гэсэн саналтай гишүүд гараа өргөнө үү.

            Зөвшөөрсөн             12

            Татгалзсан               0

            Бүгд                            12

            100 хувийн саналаар дэмжигдлээ.

УИХ-ын чуулганы нэгдсэн хуралдаанд Байнгын хорооноос гарах санал, дүгнэлтийг УИХ-ын гишүүн Р.Эрдэнэбүрэн танилцуулахаар тогтов.

**Хуралдаан 16.00 цагт өндөрлөв.**

Тэмдэглэлтэй танилцсан:

ХУУЛЬ ЗYЙН БАЙНГЫН

ХОРООНЫ ДАРГА                                                                         Ц.ШАРАВДОРЖ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                                          Д.ЦЭНДСҮРЭН

**МОНГОЛ УЛСЫН ИХ ХУРЛЫН 2008 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 04 ДҮГЭЭР САРЫН 10-НЫ ӨДӨР (ПҮРЭВ ГАРАГ)-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Хуралдаан 15  цаг 40 минутад эхлэв.**

**Ц.Шаравдорж**:  Хэлэлцэх асуудал бол Эрүүгийн хуульд нэмэлт, өөрчлөлт оруулах тухай хуулийн төсөл гэж байгаа. Өчигдөр танилцуулгыг хийсэн.  Одоо шууд гишүүд төсөлтэй холбогдуулж асуулт асуух ёстой.  Хэнд ямар асуулт байна вэ?  Байхгүй юу? Үг хэлэх гишүүд байна уу?

**Б.Батбаатар**: Асуучих уу?

**Ц.Шаравдорж**: Асуулт байхгүй байна. Шууд үг хэлээд явчих уу?  Эрхэм гишүүн Гончигдорж.

**Р.Гончигдорж**:  Хоёр янзын хувилбарын асуудал л даа. Үр дагавар нь их зөрүүтэй гэж  ойлгож байгаа.  Энэ хуулиас тухайн заалтуудыг тодорхой хугацаанд хассан хууль хүчин төгөлдөр үйлчилсэн.  Энэ агуулгаараа бол тухайн өмнөх хуулийн хүчин төгөлдөр байх үед тухайн Эрүүгийн хуулийн заалт дээр Эрүүгийн хариуцлага хүлээх байсан хүмүүсүүд бол тэр цаад хүчингүй болсон тэр хугацаанд тэдгээрийн асуудлыг уг заалтаар биш учраас нөгөө хариуцлага хүлээх заалт байхгүй үр дагавар гарна тийм биз. Одоо дараагаар нь энэ хуулин дээр эргээгээд оруулахаар зэрэг дахиад шинэ хууль болж байна шүү дээ, тийм биз, шинэ хууль. Тэгэхээр зэрэг өмнөх улсуудын тэр үгүйсгэгдсэн байсан зүйлийг шинэ хуулиар хатуурхаж дахин хэрэглэж болохгүй шүү дээ. Тэгэхээр зэрэг энэ завсрын хугацаа бол тэр үед  энд холбогдож болох гэмт хэрэг үйлдсэн хүмүүсүүд бол эрүүгийн хуулиар заасан гэмт хэрэггүй болчихож байгаа ийм үр дагавартай. Хэрэв бид нар энэ техникийн алдаа байсан гээд сэргээх арга хэмжээг тодорхой байдлаар хийх юм бол энэ өөрөө тасалдахгүй болно. Ийм л хоёр том ялгаа гараад байгаа юм.

Тийм учраас яг энэ хууль санаачлаад энэ хуулийн заалтыг эргэж оруулна гэдэг бол  тодорхой хугацаанд энэ хуулийн хийдлийг гаргаж, тодорхой  энэ хуулийн хийдлээр ял завших байдал үүсгэх ийм л байдлыг үүсгээд байна гэсэн ийм бодолтой байна. Ийм учраас Улсын Их  Хурал угаасаа үүнийг техникийн хувьд угаасаа хүчин төгөлдөр байсан, байсаар байгаа, цаашаа байх юм гэдэг тийм тасралтгүй үйлдлээр нь хийх техникийн арга хэмжээ шаардлагатай байна гэсэн ийм л байр суурьтай байна.

**С.Баярцогт**: Би хэлэлцэхийг нь дэмжиж байна. Тэгээд би нэг зүйлийн саналыг өмнө нь ч хэлсэн, одоо ч гэсэн дахин хэлэх гэж байгаа юм. Улсын Их Хурлын дарга байсан Нямдорж даргыг  Үндсэн хуулийн цэц дээр зөрчсөн гээд бөөн асуудал болсон шүү дээ. Тэр үед бол би хэлсэн.  Энэ даргын асуудал бишээ, техник, зохион байгуулалтын асуудлаа. Энэ дээр бид нар анхаарч ярих ёстой. Улсын Их Хурлын Тамгын газрын тайланг хэлэлцэж байхад хэлсэн шүү дээ. Энэ хүмүүст арга хэмжээ аваа. Энэ хариуцлагагүй үйлдэл дээр эзэнтэй байх ёстой. Улсын Их Хурлын даргыг огцруулахаар асуудал шийдэгдэж байгаа юм бишээ. Тэгээд ийм маягийн алдаа дутагдал дахин гараад байна шүү дээ.

Тэгээд би Улсын Их Хурлын удирдлагууд сууж байна. Яг энэ хариуцлагагүй хандсан энэ үйлдэл дээр нь тодорхой хүмүүст арга хэмжээ аваа. Энэ ажлаа  яаж сайжруулах юм бэ? Улсын Их Хурлын даргаа огцруулчихаад  ерөөсөө сургамж авахгүй, дандаа техникийн алдаа гаргаад ингээд яваад байх юм. Одоо бүр сүүлдээ наадахыг чинь улс төржүүлээд техникийн алдааг санаатай гаргасан гэдэг тийм юм хүртэл хүмүүс яриад сууж байна. Дандаа Улс Их Хурал руу дайраад, Улсын Их Хурлын нэр хүндийг  гутаах замаар төрийг сулруулах тийм оролдлого хийж байна шүү дээ. Энэ дээр бид нар шийдвэртэй хариуцлага тооцдог, шийдвэртэй байр суурьтай байх арга хэмжээ аваач гэж би Улсын Их Хурлын даргад хоёр дахь удаагаа албан ёсоор сануулж байна. Өмнө нь  бас Их Хурал дээр ч, Байнгын хороон дээр ч хэлж байсан.

Дарга өөрчлөгдөөд асуудал шийдэгдэхгүй байна шүү. Тийм учраас зохион байгуулалтынхаа асуудлыг давхар хийгээч гэдэг ийм санал тавиад байгаа юм. Тэгэхгүй одоо ингээд хуулиа өөрчлөөд цаашаа яваад байх юм бол ард түмний итгэх итгэл,  Улсын Их Хуралд хандах хандлага  тэгээд Улсын Их Хуралд суудалтай намуудын нэр хүнд гээд цааш цаашдаа төрийн нэр хүндийн асуудал маш их хүндээр яригдана. Энэ дээр анхаараач гэдэг юмыг би хэлээд байна. Тэгээд манай Байнгын хороотой холбоотой учраас Байнгын хороон даргад бас анхааруулж байна. Улсын Их Хурлын дарга манай Байнгын хорооны гишүүн учраас Улсын Их Хурлын даргад бас анхааруулж байна. Энэ дээрээ бид нар эрс шийдвэртэй алхам гаргахгүй бол үнэхээр болохгүй байна. Улсын Их Хурал баталсан хуулиуд дээрээ эргээд алдаагаа зассаар байгаад зарим нэг хүнээ албан тушаалаас нь өөрчилсөөр байгаад  энэ дөрвөн жил чинь өнгөрөх нь байна. Энэ дээрээ бүгдээрээ хариуцлагатай хандъя.

**Ц.Нямдорж**: Шаравдорж гишүүн хуулиа та чинь ямар хэлбэрээр нэмэлт оруулах байдлаар өргөн мэдүүлсэн үү? яасан?

**Ц.Шаравдорж**: Эрүүгийн хуульд нэмэлт өөрчлөлт оруулах тухай хуульд өөрчлөлт оруулах тухай гэж хийсэн.

**Ц.Нямдорж**: Тэр буруу л даа

**Ц.Шаравдорж**: Бид зөвшилцөж байгаад

**Ц.Нямдорж**: Цэвэр наадах чинь нэгэнт байхгүй болсон зүйл учраас нэмэлт, өөрчлөлт оруулах хууль болгож өөрчлөөд, тэгээд  хугацаагий нь урагшаа татмаар байгаа юм. Сая батлагдаад мөрдөгдөж байгаа нэмэлт өөрчлөлттэй адилхан хугацаанд үйлчлэхээр хиймээр байгаа юм. Энэ бол нэг талаас хүндрүүлж байгаа юм шиг мөртлөө техникийн чанартай алдаа гараад ийм юм болчихсон учраас тэр ял хариуцлага шинээр бий болгож байгаа зүйл бишээ.  Ингэж ойлголцоод энэ асуудлаа шийдэх хэрэгтэй. Наадах чинь ноцтой асуудал шүү дээ. Энэ их мөнгөн усны асуудал, хариуцлагын асуудал байна, энэ их цианит  байна.  Тийм учраас энд хугацааны хийдэл гаргаж болохгүй. Цоо шинээр санаачилж  байгаа зүйл биш. Угаасаа байсан юм. Байхаар орж ирсэн юм техникийн чанартай алдаа гараад  ийм нөхцөл байдал бий болсон учраас нэмэлт өөрчлөлтийн хууль болгоод нэгдүгээр хэлэлцүүлгээр нь эцэслэн дуусгаад,  хугацаагий нь урагшаа сая нэмэлт өөрчлөлтийн хугацаа  24-нөөр хийгээд, тэгээд хийдэлгүйгээр энэ асуудлыг шийдэх хэрэгтэй. Өөр ямар ч арга байхгүй.

            Энд онолын болон практикийн ямар нэгэн алдаа гарахгүй. Эрүүгийн хуулийн ерөнхий зарчим алдагдахгүй. Энэ бол цоо шинээр хариуцлагын хэлбэр бий болгож байгаа зүйл биш, цоо шинээр ял бий болгож байгаа зүйл биш, угаасаа л байж байх ёстой юмыг техникийн чанартай алдаанаас  гээсэн учраас гэх юм уу даа, ингээд л асуудлаа хурдан шийдье. Энэ дээр хоног хугацаа явуулаад байж  хэрэггүй шүү дээ.

**Д.Лүндээжанцан**: Би ойролцоо саналтай байна, Нямдорж гишүүнтэй. Манай Их Хурал дээр протокол үзэхээр, түүх яриад ч яахав тийм үү? Протокол үзэхээр  2007 оны 1 сарын  Хууль зүйн байнгын хорооны протоколыг үзэхээр  тэр албан тушаалтны нэр барих гэдэг дээр бараг Монголд гарч байгаагүй залилан мэхлэхийн л нэг хэлбэр юм билээ. Ингээд тэр авлигын эсрэг гэмт хэрэг рүү албан тушаалын гэмт хэргүүдийг оруулаад энэ үлдээд, тунараад хоцорсон хоёрыг захиргааны журмын гэмт хэрэг рүү 230 руу оруулах байсан. Ингээд орж ирснийг нь, за үүнийг нь хасъя гээд санал хураасан байгаа юм. Тэгээд нөгөө хоёрыг нь  бол албан тушаалтны хэрэг дээр үлдээе гээд нэг ийм юм  протоколд үлджээ. Гэтэл нэгдүгээр хэлэлцүүлэгт орохдоо бол нөгөө хасах  230-д шинээр орж ирснээ хасах дэмжигдээд, нөгөө дэх нь хаягдсанаас болоод ингээд  нэгдүгээр хэлэлцүүлэг ч тэр, эцсийн хэлэлцүүлэг ч тэр, аль алинд нь санал хураагдаагүй  гараад явчихжээ.  Эцсийн найруулга болон ёсчлох шатанд ямар нэгэн өөрчлөлт ороогүй байна. Ингэхээр манай гишүүд бол үүнийг хасъя гэж хүчээр  хасах гэсэн эрмэлзэл байхгүй, хүсэл зориг гэж онолын хувьд ч гэсэн.

            Хоёрдугаарт бол шинээр зориуд хассан зүйл байхгүй учраас бол үүнийг үлдэж хоцорсон гэж бодсон. Хоёрдугаарт  энэ бол нэгэнт батлагдаад гарсан учраас бид залруулах маягаар шууд хууль санаачлахгүйгээр Хууль зүйн байнгын хорооны санал дүгнэлт оруулж залруулах боломжгүй юм. Ийм учраас Шаравдорж, Гансүх гишүүн хоёрын өргөн барьсан хуулийг   өөрчлөөд, хүчингүй болсныг нь хүчингүй болсугай гэхгүйгээр тийм үү?  Энэ хоёрыг  272-г сэргээсүгэй гэдэг юм уу? үгийг нь найруулаад, тэгээд  2 сарын 1-ний өдөр хүчин төгөлдөр болсон Эрүүгийн хуулийн нэмэлт өөрчлөлт оруулах тухай хууль хүчин төгөлдөр болсон өдрөөс эхлэн мөрдөнө гэсэн энэ оруулж ирсэн томъёоллоор нь аваад явья. Энэ бол хуучин хуулийн заалтыг сэргээж байгаа болохоос биш, цоо шинээр диспоциц, санкци бий болгож, шинэ ял гаргаж ирээгүй ээ, гэмт хэргийн бүрэлдэхүүн гаргаж ирээгүй ээ. Ийм учраас энэ дээр  Эрүүгийн хуулийг буцаан хэрэглэхгүй гэсэн энэ заалттай энэ бол холбогдохгүй гэж ойлгогдож байгаа юм. Ийм учраас ингээд явья.

            Энэ дотор нэг асуудал байдаг. Тэр нь бол энэ  хүчингүй болоод, хүчингүйд тооцсугай гээд гараад явсан энэ  2 сарын 24-нөөс өнөөдөр ч юм уу, маргааш ч юм уу энэ хууль  ингээд батлахад энэ хоорондох хугацааг яах вэ гэдэг асуудал байгаа юм. Энэ хоорондох хугацаанд үйлдэгдсэн  272 дугаар зүйлд заасан гэмт хэрэгт хамаарахгүй гээд нэг хийх хувилбар бий. Гэтэл энэ хооронд  45 хоногийн хооронд ямар нэгэн  түрүүчийн ярьдаг  химийн хорт бодис гээд зүйлчлэгдэнэ л дээ, дээр нь албан тушаалтантай холбоотой янз бүрийн юм гараад ирэх юм бол бас нүх сүв үлдэх учраас  ингээд явбал яасан юм бэ? түүнийгээ нэгдүгээр хэлэлцүүлгийнхээ явцад, эхлээд хэлэлцэх эсэхээ шийдчихээд тэгээд нэгдүгээр хэлэлцүүлэг хийх үедээ үүнийг дахин нэг яриад, тэгээд анхны хэлэлцүүлгээр батлаад үүнийг мухарлах хэрэгтэй.

            Хоёрт нь, Баярцогт гишүүн нар яриад  байна, хариуцлага сахилгын тухай. Би өдөр хуралдаан дээр мэдээлэл хийсэн. Энэ асуудлаар Их Хурлын Байнгын хороодын дарга нар оролцсон, намуудын төлөөлөл орсон ажлын хэсэг байгуулагдаад, энэ хасагдсан шалтгааныг тогтоож Их Хуралд мэдээлэх үүрэг бүхий Ажлын хэсэг байгуулагдсан. Дондог дарга, Ганхуяг дарга, Цэрэнбалжир гишүүнтэй. Яагаад, яагаад ямар шатанд яаж хасагдсан юм бэ?

            Хоёрдугаарт, Хууль хэлэлцэх процессын хяналт, хариуцлагыг дээшлүүлэх, сайжруулах асуудлаар  захирамж гарсан байгаа. Үүнийг бүх гишүүд хууль санаачлагч бүх субъектүүд Байнгын хороод, Тамгын газар, яам, тусгай газарт ажиллаж байгаа ажлын хэсэг бүх шатных нь хариуцлагыг сайжруулах асуудлууд энд тавигдсан байгаа.

            Гуравт нь, би Тамгын газрын Ерөнхий нарийн бичгийн даргад хэн яг хариуцаад буруутай  эх барьсан албан тушаалтанд нь хариуцлага хүлээлгэх. Тамгын газрын удирдлагын тухайд хариуцлагын асуудлыг  энэ юмаа гарсны дараа жич авч үзнэ. Энэ асуудлаар асуудал орно.

            Дөрөв дэх асуудлын тухайд бол ер нь энэ эцсийн найруулга дээр ажилладаг, хянадаг тусгай  албан тушаалтнууд байхгүй бол жишээ нь Их Хурлын дарга гэхэд бол эцсийн найруулгыг хянах, үнэндээ бол бүх эхнээс нь эхлэх боловч бид сүүлчийн хэлэлцүүлэг, хоёрдугаар хэлэлцүүлэгт бэлтгэсэн Байнгын хорооны танилцуулга, дээр нь зарчмын зөрүүтэй саналын томъёоллууд, түүнийг хураасан үр дүнг үзэж эцсийн найруулгыг хийдэг. Гэтэл дараа дараагийн парламентад үргэлж ингэж гарч ирэх юм уу? үгүй юу? Үүнийг Тамгын газар хариуцаж ер нь биеэ даасан ганцхан энэ эцсийн найруулга гэхэд л биеэ даасан алба байдаг юм уу? үүнийг хянаж үзэж, түүний дараагаар эцсийн найруулга орж байдаг ийм болмоор байна.

            Бид Эцсийн найруулга үзээд, тэгээд дараагаар эргэлзээтэй асуудлуудыг нь мухарлаад тэгээд дараа нь ёсчилсон. Нэг ч зүйл хасаагүй, нэмээгүй, өөрчлөөгүй, тэгтэл л юм гарсан л байгаа шүү дээ. Нэгдүгээр хэлэлцүүлэгт орохдоо орж ирээгүй л байгаа юм. Ийм юм гараад байгаа нөхцөлд бид үүнийг цаашдаа яах вэ гэдэг дээр тэр зохион байгуулалтын өөрчлөлтүүдийг юуны өмнө хийж өгнө гэж бодож байна.

**Б.Батбаатар**: Бид нар өнөөдөр энэ  267, 272 дугаар зүйлүүд алга болчихлоо, түүнээс болж хор уршиг учрах вий гэдэг  ийм зүйлүүдийг, ял завших энэ байдлыг хэлэлцэж байна. Манай Улсын Их Хурлын дарга, Хууль зүйн байнгын хорооны дарга өөрсдөө ажил үүрэгтээ хайнга хандсанаас болж энэ байдал үүсчихээд байна шүү дээ. Нямдорж дарга Улсын Их Хурлын дарга байхдаа хайнга хандахгүй юм шүү гэж засч байгаад, зассанаараа хэрэгт унаад, ажлаасаа өөрчлөгдсөн. Одоо оронд нь байгаа хүмүүс энэ дээр хамаагүй оролдож болохгүй шүү гээд хайнга хандаад өөрсдөө эрүүгийн зүйл ангид бараг татагдахаар хэмжээнд хүрч ирчихээд, одоо түүнийгээ  яаж тэр албан тушаалтан хайнга хандсанаас ял авахгүй хоцрох вэ гэдгээр асуудал тайлбарлаж эхэлж байна. Тэгэхээр энэ хариуцлагыг хэн нь хүлээх ёстой юм бэ?  Хууль зүйн байнгын хороон дарга хүлээх ёстой юу? Их Хурлын дарга хүлээх ёстой юу?

**Ц.Шаравдорж**: Асуулт юм уу?

**Б.Батбаатар**: Тийм, түрүүн асуулт асууя гэхэд  орхиод явсан л даа.

**Ц.Шаравдорж**: Ер нь бол улс төржихгүй юм гэж байдаг,  энэ бол гагцхүү хуулийн шинж чанартай асуудал байдаг юм. Бүхий л механизмд бид нар тодорхой хэлээд байгаа. Үүнийг мэдсээр байж заавал улс төржинө гэж оролдож байгаа бол тэр  бол өөр асуудал, тэр та нарын асуудал. Ер нь бол болсон үйл явдал бол эхнээсээ тодорхой байгаа, ийм учраас саяны манай зарим гишүүдийн хэлээд байгаа, хугацааны хийдэл гаргахгүйгээр энэ хуулийг яаравчлан засах зайлшгүй хэрэгтэйг бид ойлгож байна. Ингээд Гончигдорж, Лүндээжанцан, Нямдорж гишүүдийн хэлсэн бол үндсэндээ нэг зүйл бид төвлөрч байгаа учраас үүнийгээ нэгдүгээр хэлэлцүүлэг дээр бид анхаараад, ингээд би бол одоо энэ санаачилсан хуулийг хэлэлцэх эсэх дээр санал хураалгая гэсэн саналтай байна.

**Б.Батбаатар**: Шаравдорж гишүүн ээ, саяны тэр алга болсон, тодорхойлогдсон албан үүргээ биелүүлээгүй буюу зохих ёсоор биелүүлээгүйгээс гэж байна шүү дээ. Ингээд энэ үндэслэл нь  тэгээд энэ хэргээс хүнд хор уршиг учир бол гээд, торгууль болоод хорих ийм хоёр ялын санкцтай. Тэгэхээр энэ дээр бид нар Улсын Их Хурлын нэр бүхий албан тушаалтангууд, Их Хурлын дарга, Байнгын хорооны дарга, Тамгын газрын ажилтан орох үгүйг хэлж мэдэхгүй байна. Тэгээд Их Хурлын гишүүд ч юм уу хайнга хандсан гэж үзэж болох уу?

            Нэг бол техникийн алдаа гэдгээр ярих уу? хайнга хандсан гэх үү?

**Ц.Шаравдорж**: Хариуцлага тооцох гэж зүтгээд байгаа бол тэр өөрийнхөө байр суурийг илэрхийлэх байх. Хариуцлага тооцох асуудал хүн болгон дээр ярина гэвэл Их Хурлын дарга, Байнгын хорооны дарга, ажлын хэсэг гээд би ямар улсууд орсныг хэлье.  Энд  6-7 хүн бий. Надаар ахлуулсан, УИХ-ын эрхэм гишүүн Бадмаанямбуугийн Бат-Эрдэнэ, Бат-Үүл, Эрдэнэбүрэн, Жаргал энэ улсууд бүгдээрээ л энэ дээр ажилласан.

**Ц.Нямдорж**: Ерөнхий Прокурор, Ерөнхий шүүгч

**Ц.Шаравдорж**: Энд хуулийг санаачлах Засгийн газрын түвшинд болон Хуулийн хэлэлцэх Улсын Их Хурлын түвшинд  хуулийн байгууллагын бүх удирдлагууд энд ажиллаж байсан. Ийм учраас өнөөдөр энэ асуудлыг тэгж заавал хариуцлага тооцно гэж ярих шаардлагагүй болов уу гэж бодож байна. Хэрвээ тэгж ярих юм бол УИХ-ын  76 гишүүн өөрсдөө хариуцлагатай байх ёстой.

**Б.Батбаатар**: Таны хариултыг хуулийн байгууллагынхан ажилласан учраас хариуцлага тооцох ёсгүй гэж ойлгох уу?

**Ц.Шаравдорж**: Та ч гэсэн хариуцлага хүлээх ёстой, хамтдаа л хариуцлага хүлээнэ.

**Ц.Нямдорж**: Одоо энэ саналаа хураагаад дуусгая. Их Хурлын 76 гишүүн 76-уулаа хариуцлагагүй ажилласнаас ийм байдалд хүрсэн шүү дээ. Хэндээ ял  оноох, бүгдээрээ үүрэх  ёстой юм. Хуулийг бүгдээрээ унших ёстой, тэгж байж редакцийг зөвшөөрөх ёстой юм. Уншдаггүй шүү дээ.

**С.Баярцогт**: Нэг, хоёрдугаар хэлэлцүүлэгт орж ирээгүй юмны төлөө бид нар юу гэж хариуцлага хүлээдэг юм бэ?

**Ц.Нямдорж**: Түүнийг олох ёстой.  Ийм явдлыг ярихаа болиод санал хураагаад асуудлаа явья. Ер нь шулуухан хэлэх юм бол  энэ төрд энэ хуультай ноцолддог хүн их цөөхөн болчихсон юм. Үүний зовлон тодорхой хүмүүс дээр ирдэг юм. Өөрснөө уншаагүй байж, юу ч хийгээгүй байж, дараа нь хүн яллахыг оролддог нэг арчаагүй явдлуудыг дуусгах хэрэгтэй. Хууль хийхийн тулд тархи хэрэгтэй байдаг юм, сэтгэл хэрэгтэй байдаг, бичдэг гар хэрэгтэй байдаг юм. Энэ чинь л их дутагдаад байгаа юм. Энэ хууль хяналтын байгууллагын удирдлагууд ороод, бүгдээрээ ороод, гол хуульчид ороод, бүтэн хоёр жил энэ хуультай ноцолдсон. З зүйл томъёолж чадалгүйгээс энэ хоёрт саатсан.  Хүн наймаалахыг хийж чадаагүй,  мөнгө угаахыг хийж чадаагүй, ашигт малтмалын хуулийн томъёолол хийж чадаагүй хоёр жил мунгинасан. Тэгээд хамгийн сүүлд нь энэ З юмыг нь хийж байж, түгжээгий нь мултарч энэ юм чинь цаашаа явсан. Одоо ингээд үүнийг улс төржүүлээд, Их Хурлын даргатай ноцолдох юм яриад, ийм ийм юм яриад байж хэрэггүй л дээ. Цаашдаа ажлын хариуцлага сайжруулах шаардлага байгаа.  Хамгийн том хариуцлага Их Хурлын гишүүд нэг бүр дээр ярина шүү. Бид нар бүгдээрээ адилхан цалин авдаг, бүгдээрээ адилхан сонгогдсон, бүгдээрээ адилхан хууль уншиж байж зөвшөөрч, гаргаж байгаа шүү. Ингэчихээд ажил хийснээ ялладаг хэлбэр рүү орж болохгүй. Эрүүгийн хууль дээр ажилласан гол хүн бол Шаравдорж гишүүн мөн.  Чин үнэнийг хэлэх юм бол Шаравдоржоос өөр Эрүүгийн хууль дээр ажиллаад байх чадвартай хүн энэ  Улсын Их Хурлын бүрэлдэхүүн дотор бараг байхгүй шүү. Ийм байж олон долоон юм ярьдгаа болих хэрэгтэй.

**Д.Лүндээжанцан**: Хариултаа өгье.

**С.Баярцогт**: Нямдорж гишүүн хоёр удаа үг авлаа шүү дээ. Энд улс төржүүлээд нэг нэг рүүгээ дайрсан юм байхгүй шүү дээ.

**Ц.Шаравдорж**: Батбаатарын хэлснийг юу гэж байгаа юм бэ?

**Б.Батбаатар**: Би энэ хуулийн зүйл, ангийг л ярьсан шүү дээ.

**С.Баярцогт**: Асуудал тавих эрхтэй шүү дээ, гишүүнийхээ хувьд.

**Ц.Шаравдорж**: Бид яагаад хариулж болдоггүй юм бэ? хэн улс төржүүлсэн юм бэ?

**С.Баярцогт**: Тэгэнгүүт ингээд бие бие рүүгээ дайраад байдаг нь юу юм бэ? Тийм юм байхгүй шүү дээ.

**Д.Лүндээжанцан**: Яагаад хасагдсан бэ гэдэг шалтгааныг судлах ажлын хэсэг гарсан, тэр нь албан ёсоор хариу өгөх байх, шалганаа, шалгаж байгаа.

**С.Баярцогт**: Ер нь бол Улсын Их Хурлын дарга би огцорсон явдал бол даргаас өөрөөс нь болоогүй гэж би байнга хэлээд байгаа шүү дээ. Доод талд нь техникийн ажилтнуудын аппарат зөндөө сууж байгаа шүү дээ. Тэгж байхад чинь одоо тэгээд дарга руу дахиад дайраад байх хэрэг байхгүй. Би бол түүнийг байнга хэлж байгаа шүү дээ. Хамгийн гол нь зохион байгуулалтын хувьд энэ Их Хурал техник талаасаа ажлаа сайн зохион байгуулахгүй бол ийм хийдэл гараад байх нь байна шүү, энэ дээрээ анхаар. Яагаад ингээд бүхэл бүтэн спикерээ огцруулчихаад тэндээ сургамж авдаггүй юм бэ гэж байн байн хэлээд байна шүү дээ. Тэгэхээр л улс төржүүлж байна, бие бие рүүгээ дайрч байна гэж яриад байх юм, тийм юм байхгүй шүү дээ.

**Ц.Шаравдорж**: Санал хураалгая. Эрүүгийн хуульд нэмэлт өөрчлөлт оруулах тухай хуульд өөрчлөлт оруулах тухай хуулийн төслийг өөрөөр хэлбэл  гишүүн Шаравдорж, Гансүх нарын өргөн барьсан төслийг хэлэлцье гэсэн саналтай гишүүд гараа өргөнө үү.

**С.Баярцогт**: Эрүүгийн хууль дээр тэгж эргэж татаж болдог юм уу? Эрүүгийн хууль дээр тэгж эргэж татаж болохгүй шүү дээ.

**Ц.Нямдорж**: Болноо.

**С.Баярцогт**: Би техник талаасаа сэргээнэ гэдэг ойлголт байхгүй шүү. Одоо та нар наад хэллэг талаасаа түүнийгээ авах хэрэгтэй. Хоёрдугаарт нь, Эрүүгийн хуульд нэмэлт өөрчлөлт оруулах тухай хуульд өөрчлөлт оруулж байгаа биш, Эрүүгийн хуульд нэмэлт оруулах тухай хууль байхгүй юу энэ чинь.

**Ц.Нямдорж**: Харин мэдэж байна шүү дээ.

**С.Баярцогт**: Тийм хоёр, гурван юман дээрээ

**Ц.Нямдорж**: Одоо Байнгын хороо хэлэлцэх эсэхээ шийдээд,  дагаж мөрдөх хугацааныхаа саналыг Их Хуралд илтгэлдээ танилцуулчих хэрэгтэй, түүгээрээ санал хураачих хэрэгтэй. Би маш тодорхой санал оруулж байна шүү дээ. Энэ хуулийг 2008 оны 2 сарын 24-ний өдрөөс дагаж мөрдөнө гэсэн ийм ерөнхий хугацааныхаа саналыг Их Хуралд илтгэх хэрэгтэй.

**Д.Лүндээжанцан**: Угаасаа өргөн барьсан төсөл дотор нь байгаа юм.

**Б.Батбаатар**: Угаасаа эхний хэлэлцүүлгээр ярих зүйл шүү дээ.

**Д.Лүндээжанцан**: Төсөл дээр байгаа юм.

**Б.Батбаатар**: Одоо тэртэй тэргүй ялаас чөлөөлөгдөх хүмүүс нь чөлөөлөгдсөн.

**Ц.Шаравдорж**: Байнгын хорооны дүгнэлтийг Эрдэнэбүрэн гишүүн уншаад танилцуулъя.

**Д.Лүндээжанцан**: Одоо МАХН-ын бүлгийнхэн Сонгуулийн хуулиар ороод тэгээд дараагаар өнөө оройдоо багтаж орно шүү. Зохион байгуулалт, хариуцлага сахилгын асуудлыг нь хаяхгүй ээ, тэр бол жич яригдах асуудал гэдгийг би хэлье.

**Хуралдаан  16.00 цагт өндөрлөв.**

Соронзон бичлэгээс хуулбарласан:

            Хуралдааны нарийн

            бичгийн дарга                                                                      Д.ЦЭНДСҮРЭН